text: BBC Hausa - News - Shevchenko ya ki karbar mukamin koci
  Shevchenko ya ki karbar mukamin koci
  An sabunta: 19 ga Nuwamba, 2012 - An wallafa a 16:09 GMT
  Andriy Shevchenko ya ki amincewa da damar da kasar Ukraine ta ba shi don kasancewa sabon kocinta, yana mai cewa bai shirya karbar aikin ba.
  Hukumar kwallon kafar kasar ta shiga kasuwa don neman sabon koci ne bayan kocinta, Oleg Blokhin, ya koma kungiyar Dynamo Kiev a farkon kakar wasanni ta bana; kuma tuni ta yanke shawarar cewa tsohon dan wasan AC Milan din ne ya dace ya karbi mukamin.
  Sai dai Shevchenko, mai shekaru 36, ya ce lokaci bai yi ba da zai jagoranci babbar kungiyar kwallon kafa ta kasa.
  Ya ce: "Ina ganin ban yi kwarin da zan shugabanci babbar kungiyar kwallon kafar Ukraine a halin da ake ciki ba. Ina fata shagabannin hukumar kwallon kafar kasar za su fahimci dalilai na''.
  Ukraine ce ta biyar a rukunin H na wasan cancantar shiga Gasar cin Kofin Duniya ta shekarar 2014, inda suka samu maki biyu a wasanni uku da suka buga.
  Shevchenko ya yi murabus daga takawa kasar leda
  Ukraine ta yi galaba a kan Sweden